אלישע נתניהו

אלישע נתניהו (21 בדצמבר 1912 – 3 באפריל 1986) היה מתמטיקאי ישראלי, מומחה לאנליזה מרוכבת ופרופסור בפקולטה למתמטיקה בטכניון.

ביוגרפיה 
נתניהו נולד בוורשה שבפולין (תחת שליטת האימפריה הרוסית) לשרה ולרב נתן מיליקובסקי שהיה נואם ופעיל ציוני נודע. בשנת 1920 עלתה משפחתו לארץ ישראל. הוא למד בבית הספר הריאלי בחיפה, וסיים את לימודיו שם בשנת 1930. בשנת 1935 חזר לבית ספר זה כמורה למתמטיקה.

למד באוניברסיטה העברית בירושלים, שם השלים תואר ראשון, תואר שני (1935) ודוקטורט (1942), בהנחיית בנימין אמירה ומיכאל פקטה. הוא התגייס לצבא הבריטי כמתנדב, ושירת במצרים ובאיטליה כקצין ביחידת הנדסה צבאית, שם התמחה בהכנת מפות, ובתפקיד זה השתתף מאוחר יותר גם במלחמת העצמאות.

בשנת 1946 החל ללמד בטכניון כמרצה. בשנת 1953 יצא לשבתון באוניברסיטת סטנפורד. בשנת 1958 הועלה לדרגת פרופסור. בטכניון הוא שימש בתפקידים ניהוליים, בין השאר כראש המחלקה למתמטיקה, דיקן הפקולטה למדעים ודיקן הפקולטה למתמטיקה. בנוסף, עזר להקמת אוניברסיטת בן-גוריון בנגב. לנתניהו מספר ארדש 1.

מדי שנה מתקיימת לזכרו הרצאה בטכניון, הניתנת על ידי מתמטיקאי בכיר.

חיים אישיים
אלישע נתניהו היה אחיו של בנציון נתניהו, אביו של ראש ממשלת ישראל התשיעי, בנימין נתניהו.

בשנת 1949 נישא לשושנה נתניהו, לימים שופטת בבית המשפט העליון. בניהם הם נתן נתניהו (יליד 1951), פרופסור למדעי המחשב, ודן נתניהו (יליד 1954), מומחה למערכות מידע, מנכ"ל חברת IACS.

קישורים חיצוניים 
 דף לזכרו באתר הטכניון

הערות שוליים

מתמטיקאים ישראלים
אלישע
סגל הטכניון: מתמטיקה
ישראלים ילידי פולין
אנשי העלייה השלישית
מתנדבי היישוב לצבא הבריטי
בוגרי בית הספר הריאלי
בעלי תואר דוקטור מהאוניברסיטה העברית בירושלים
אישים הקבורים בחיפה
ישראלים שנולדו ב-1912
ישראלים שנפטרו ב-1986